NUMATOMO TEISINIO REGULIAVIMO POVEIKIO VERTINIMO PAŽYMA

Projekto pavadinimas	Lietuvos Respublikos aplinkos ministro įsakymo „Dėl Lietuvos Respublikos aplinkos ministro 2010 m. gruodžio 30 d. įsakymo Nr. D1-1055 „Dėl Leidimų kirsti mišką išdavimo tvarkos aprašo patvirtinimo“ pakeitimo“ projektas (toliau – Projektas).



Projekto rengėjas	Aplinkos ministerijos Miškų politikos grupė.


Projekto tikslas	Projekto tikslas – sumažinti administracinę naštą, atsisakyti perteklinių, nekuriančių gamtosauginės ar kitokios pridėtinės vertės,  veiklos apribojimų, išlaikyti padidintą dėmesį kirtimams Natura 2000 teritorijose ir teritorijose, kuriose yra nekilnojamųjų kultūros vertybių, tačiau supaprastinti procedūras dėl pranešimų apie ketinimą kirsti mišką, nepatenkantį į šias teritorijas.	Projekte siūloma išdėstyti Leidimų kirsti mišką išdavimo tvarką nauja redakcija naujai nustatant, kad: 	1. pranešimų apie ketinimą kirsti derinimas su Valstybine miškų tarnyba privačių miškų savininkams būtų privalomas tik retinimo, einamiesiems ir atrankiniams sanitariniams kirtimams (išskyrus sausuolių ir vėjavartų kirtimus) ir tik tais atvejais, kai kirtimai planuojami Natura 2000 teritorijoje ar teritorijoje, kurioje yra nekilnojamoji kultūros vertybė;	2. pateikus pranešimą miško kirtimui, kuris neturi būti derinamas, teisė kirsti mišką įgyjama nuo tokio pranešimo įregistravimo ALIS;	3. laikas nuo pranešimo pateikimo iki galimybės kirsti, kai kirtimas planuojamas ne Natura 2000 teritorijoje ar teritorijoje, kurioje yra nekilnojamoji kultūros vertybė, neturėtų viršyti 5 d. d.;	4. leidimas kirsti mišką būtų neprivalomas invazinių medžių ir krūmų rūšių, nurodytų Invazinių Lietuvoje organizmų rūšių sąraše, patvirtintame aplinkos ministro 2004 m. rugpjūčio 16 d. įsakymu Nr. D1-433 „Dėl Invazinių Lietuvoje organizmų rūšių sąrašo patvirtinimo ir dėl kai kurių aplinkos ministro įsakymų pripažinimo netekusiais galios“, kirtimui neplynaisiais miško kirtimais;	5. bendraturčio sutikimo nereikės, kai bendraturčiai, tarpusavio susitarimu nustatė ir notariškai pasitvirtino tvarką, pagal kurią bus naudojamasi atskiromis žemės sklypo konkrečiomis dalimis;	6. leidimui kirsti mišką gauti, pranešimui apie ketinimą kirsti mišką registruoti reikalingus duomenis ir dokumentus į Aplinkosaugos leidimų informacinę sistemą (toliau – ALIS) galės sukelti Valstybinės miškų tarnybos registruotas miškotvarkos projektų autorius, miškininkas ar biržių rėžėjas;	7. pranešimo apie ketinimą kirsti mišką galiojimo laikas būtų ne iki einamųjų metų gruodžio 31 d., o 12 mėnesių nuo registravimo (suderinimo) datos;	8. būtų panaikinta prievolė privataus miško savininkui, valstybinio miško valdytojui tikslinti leidimą kirsti mišką ar pranešimą apie ketinimą kirsti mišką, jei įvykdžius miško kirtimus paaiškėja, kad iškirstas likvidinės medienos tūris viršijo leidime ar pranešime nurodytą apytikrį likvidinį  tūrį;	9. privačių miškų savininkai paraiškas dėl leidimų kirsti mišką ir pranešimus apie ketinimą kirsti mišką galėtų teikti tik per ALIS.


	Siūlomo projekto poveikio įvertinimas 	(teigiamos ir (ar) neigiamos pasekmės)


Poveikis aplinkai	Projekte siūloma leisti be Valstybinės miškų tarnybos suderinimo baltalksnių, drebulių, gluosnių ir blindžių kirtimą neplynais kirtimais III–IV miškų grupių miškuose, nesvarbu, koks medyno amžius  ir neplynus kirtimus vyresniuose kaip 20 metų III–IV miškų grupių medynuose, kai miško savininkas savo reikmėms per metus iš vieno hektaro išsikerta iki 3 kietmetrių likvidinės medienos, bet ne daugiau kaip 15 kietmetrių iš viso savo miško žemės sklypo, retinimo, einamuosius ir atrankinius sanitarinius kirtimus (išskyrus sausuolių ir vėjavartų kirtimus), kai kirtimai planuojami ne Natura 2000 teritorijoje ar teritorijoje, kurioje yra nekilnojamoji kultūros vertybė.	Tai gali apsunkinti miško naudojimo ir medžių atrinkimo miško kirtimams kontrolę, sudaryti prielaidas piktnaudžiauti iškertant medžius neleistinu intensyvumu arba nekirstinus dėl kitų priežasčių.


Poveikis viešojo valdymo sistemai (viešajam administravimui)	Prognozuojamas teigiamas poveikis. Priėmus Projektą, būtų atsisakyta dalies pranešimų apie ketinimą kirsti mišką derinimo, leidimų kirsti mišką ir pranešimų tikslinimo procedūrų, būtų efektyviau panaudojami esami Aplinkosaugos leidimų išdavimo sistemos resursai.


Poveikis valstybės finansams	Papildomų lėšų projektui įgyvendinti nereikės.


Poveikis administracinei naštai	Administracinė našta sumažės.


Poveikis klimato kaitai	Poveikis klimato kaitai nenumatomas.



Vardas ir pavardė	Zbignev Glazko
Pareigos	Vyresnysis patarėjas
Institucija (padalinys)	Aplinkos ministerijos Miškų politikos grupė
Telefono numeris ir elektroninio pašto adresas	8 696 770 66; zbignev.glazko@am.lt 


